KOMISIJOS REGLAMENTAS (EB) Nr. 590/2006
2006 m. balandžio 12 d.
iš dalies keičiantis Europos Parlamento ir Tarybos reglamento (EB) Nr. 998/2003 II priede pateiktą šalių ir teritorijų sąrašą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičiantį Tarybos direktyvą 92/65/EEB (1), ypač į jo 10 ir 21 straipsnius,
kadangi:
(1)
Reglamente (EB) Nr. 998/2003 pateikiamas trečiųjų šalių ir teritorijų, iš kurių gali būti leidžiama įvežti naminius gyvūnus į Bendriją, jei įvykdomi tam tikri reikalavimai, sąrašas.
(2)
Laikinas trečiųjų šalių sąrašas buvo pateiktas Reglamente (EB) Nr. 998/2003 su pakeitimais, padarytais Komisijos reglamentu (EB) Nr. 592/2004 (2).
(3)
Į laikinąjį sąrašą, kuris buvo jau keletą kartų iš dalies keičiamas, įtraukiamos trečiosios šalys ir teritorijos, kuriose nėra pasiutligės atvejų, ir trečiosios šalys ir teritorijos, kuriose buvo nustatyta, kad pasiutligės patekimo į Bendriją dėl gyvūnų įvežimo iš šių trečiųjų šalių ir teritorijų rizika nėra didesnė už riziką, susijusią su įvežimu iš vienų valstybių narių į kitas.
(4)
Iš Bosnijos ir Hercegovinos ir Bulgarijos pateiktos informacijos paaiškėjo, kad pasiutligės patekimo į Bendriją dėl naminių gyvūnų įvežimo iš tų šalių rizika nėra didesnė už riziką, susijusią su jų įvežimu iš vienų valstybių narių į kitas arba iš Reglamente (EB) Nr. 998/2003 jau nurodytų trečiųjų šalių. Todėl šios trečiosios šalys turėtų būti įtrauktos į Reglamento (EB) Nr. 998/2003 II priedo C dalyje pateiktą laikiną trečiųjų šalių ir teritorijų sąrašą.
(5)
Aiškumo dėlei reikėtų pakeisti visą Reglamente (EB) Nr. 998/2003 pateikiamą šalių ir teritorijų sąrašą.
(6)
Todėl Reglamentas (EB) Nr. 998/2003 turėtų būti atitinkamai iš dalies pakeistas.
(7)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 998/2003 II priedas pakeičiamas šio reglamento priedu.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. balandžio 12 d.